Mitch laat Shane op sy neus kykShane Warne. Foto: William West/AFP. ’n Paar goeie vertonings op die veld is die beste manier om jou kritici stil te maak. Nadat Shane Warne sy mond ordentlik oor Mitchell Starc se teenwoordigheid in die Australiese elftal uitgespoel het, het die linkshandige snelbouler hom beslis op sy neus laat kyk. Starc spog deesdae met die Allan Border-medalje om sy nek – ’n spesiale toekenning wat Australië se beste speler ontvang. Die 32-jarige bouler het 19 paaltjies in die afgelope Reeks om die As laat spat, terwyl hy 43 paaltjies oor die hele seisoen laat kantel het. Hy het onder meer die perfekte grondslag vir die Aussies se reeksoorwinning gelê toe hy Engeland se Rory Burns met die eerste aflewering van die openingstoets in Brisbane skoongeboul het. Maar terwyl die meeste patriotiese Aussie-kommentators destyds op en af van vreugde in die kommentatorshokkie gespring het, was Warne nie baie beïndruk nie. “Dit was ’n vol aflewering op Burns se beenskutte. Ja, dit is ’n uitstekende begin vir die toets vir Mitchell Starc en Australië, maar as openingskolwer behoort jy eintlik só ’n aflewering na die grens te jaag. Die bal het dan glad nie eens geswaai nie,” het die legendariese bybreek-bouler op regstreekse televisie gesê. Toe Starc oor dáárdie aflewering gepols is, het hy tong in die kies geantwoord dat dit bloot net ’n vol aflewering was. “Om eerlik te wees; Shane se kritiek interesseer my hoegenaamd nie en hy is seker geregtig op sy mening,” het hy gesê. “Kritiek het my in die verlede aangespoor om vir ander ’n ding of twee te wys, maar deesdae geniet ek net my krieket. Ek het my gesin en wonderlike ondersteuners, terwyl ek ook saam met van my beste vriende vir Australië kan speel. Ek is tevrede met hoe dinge tans lyk.” Mitchell Johnson, die voormalige Aussie-blits, het ook al vantevore vir Starc in die bresse getree. “Ek voel sy [Warne se] kommentaar het ietwat van ’n demper op alles geplaas. Ek is mal daaroor om Starcy in aksie te sien,” het Johnson gesê. Allan Border Medallist, for the very first time! Congratulations, Mitchell Starc ???? #AusCricketAwards pic.twitter.com/JDQlzI6Dos — Cricket Australia (@CricketAus) January 29, 2022